Lillehammer/Oslo (NTB-Svein Kristoffersen): De rødgrønne partiene må vise at de ønsker et levedyktig norsk landbruk hvis de ønsker støtte fra Norges Bondelag ved stortingsvalget i 2013. Bondelagets leder, Nils T. Bjørke, gjorde dette klart i sin åpningstale til lagets årsmøte i Lillehammer onsdag. – Skal regjeringen og Sp overleve, må den varslede landbruksmeldingen gi et løft for næringen. Det er ingen tvil om at den nåværende regjeringen har gjort en merkbart bedre jobb enn de fleste tidligere regjeringer. Men i flere avgjørende spørsmål har vi ikke kommet langt nok. De rødgrønne må gire opp om de skal ha ambisjoner om å bli sittende etter 2013, sa Bjørke i sin tale. Bondelaget har sitt eget prosjekt «Valg 2013» som kommer i gang tidlig på høsten. – Selv med et mørkeblått skydekke det siste året, har jeg god tro på at vinden kan snu.